Page:Ludus Coventriae (1841).djvu/22

 How that he xulde with fere be brent, And slayn with swerd, as ȝe xal se. Abraham toke with good atent His sone Ysaac, and knelyd on kne, His suerd was than ful redy bent, And thouth his chylde ther offered xuld be, Upon an hylle ful ryff. Than God toke tent to his good wyl, And sent an angel ryth sone hym tyl, And bad Abraham a shep to kyl, And savyd his chyldys lyff.

Primus vexillator.

The sexte pagent is of Moyses, And of tweyn tabelys that God hym took, In the whiche were wrete, without les, The lawes of God to lerne and lok. And how God charged hym be wordys these, The lawes to lerne al of that book, Moyses than doth nevyr more sese, But prechyth duly both ȝere and woke, The lawes as I ȝow telle. The ten comaundementes alle be-dene, In oure play ȝe xal hem sene, To alle tho that there wyl bene, If that ȝe thenke to duelle.

Secundus vexillator.

Off the gentyl Jesse rote, The sefnt pagent forsothe xal ben, Out of the whiche doth sprynge oure bote, As in prophecye we redyn and sen; Kyngys and prophetes with wordys fful sote, Schulle prophesye al of a qwene, The whiche xal staunche oure stryff and moote,